CELEX: 32017D0727
Language: bg
Date: 2017-03-23 00:00:00
Title: Решение за изпълнение (ЕС) 2017/727 на Комисията от 23 март 2017 година относно признаването на Черна гора по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица (нотифицирано под номер С(2017) 1815) (Текст от значение за ЕИП. )

25.4.2017   
            
            
               BG
            
            
               Официален вестник на Европейския съюз
            
            
               L 107/31
            
         РЕШЕНИЕ ЗА ИЗПЪЛНЕНИЕ (ЕС) 2017/727 НА КОМИСИЯТА
   от 23 март 2017 година
   относно признаването на Черна гора по силата на Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
   
      
         (нотифицирано под номер С(2017) 1815)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19 параграф 3 от нея,
   като има предвид, че:
   
               (1)
            
            
               Съгласно Директива 2008/106/ЕО държавите членки могат да вземат решение да потвърдят съответните свидетелства на морските лица, издадени от трети държави, при условие че съответната трета държава е призната в това отношение от Комисията. Посочените трети държави трябва да отговарят на всички изисквания на Конвенцията на Международната морска организация за вахтената служба и нормите за подготовка и освидетелстване на моряците от 1978 г. (Конвенцията STCW).
            
         
               (2)
            
            
               С писмо от 29 март 2011 г. Гърция поиска признаването на Черна тора. Въз основа на посоченото искане Комисията се свърза с органите на Черна гора с оглед да извърши оценка на тяхната система за обучение и освидетелстване, за да провери дали Черна гора отговаря на всички изисквания на Конвенцията STCW и дали са взети подходящите мерки за предотвратяване на измами, свързани със свидетелствата. Беше обяснено, че оценката ще се основава на резултатите от инспекция за установяване на фактите, проведена от експерти на Европейската агенция по морска безопасност (Агенцията).
            
         
               (3)
            
            
               Комисията извърши оценка на системата за обучение и освидетелстване в Черна гора въз основа на резултатите от инспекцията, проведена през февруари 2012 г., както и въз основа на доброволния план за корективни действия, представен от органите на Черна гора през юни 2013 г.
            
         
               (4)
            
            
               В оценката бяха установени някои проблеми, които трябваше да бъдат разрешени от органите на Черна гора, включително пропуски във връзка с национални разпоредби, като например липсващи разпоредби за квалификацията на някои категории инструктори и недостатъчни или непълни изисквания за освидетелстването, както и пропуски във връзка с процедури по качество и програми за обучение. Поради това беше счетено за необходимо Агенцията да извърши допълнителна инспекция, която се състоя през март 2015 г.
            
         
               (5)
            
            
               След допълнителната инспекция органите на Черна гора представиха актуализиран план за корективни действия през ноември 2015 г. През май 2016 г. Комисията представи на органите на Черна гора доклад от оценката, който се основава на резултатите от инспекцията от март 2015 г. и взема предвид актуализирания план за корективни действия, и поиска допълнителни разяснения, които бяха представени от органите на Черна гора през юли, септември и октомври 2016 г.
            
         
               (6)
            
            
               Въз основа на цялата събрана информация може да се заключи, че органите на Черна гора са предприели мерки за привеждане на системата на държавата за обучение и освидетелстване на морските лица в съответствие с изискванията на Конвенцията STCW, за което бяха предоставени и подходящи писмени доказателства.
            
         
               (7)
            
            
               По-специално Черна гора прие ново законодателство, с което се разрешават установените пропуски във връзка с национални разпоредби, актуализира процедурите по качество в рамките на администрацията и институциите за морско образование, както и учебните планове и програмите за обучение на институциите за морско образование.
            
         
               (8)
            
            
               Крайният резултат от оценката показва, че Черна гора отговаря на изискванията на конвенцията STCW, като държавата е предприела подходящи мерки, за да предотвратява измами във връзка със свидетелствата.
            
         
               (9)
            
            
               На държавите членки беше предоставен доклад за резултатите от оценката.
            
         
               (10)
            
            
               Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
            
         ПРИЕ НАСТОЯЩОТО РЕШЕНИЕ:
   Член 1
   По смисъла на член 19 от Директива 2008/106/ЕО Черна гора се признава по отношение на системите за обучение и освидетелстване на морските лица.
   Член 2
   Адресати на настоящото решение са държавите членки.
   
      Съставено в Брюксел на 23 март 2017 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 323, 3.12.2008 г., стр. 33.